

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

KLASA: 021-05/15-01/06

URBROJ: 2186/10-01/1-15-03

Vidovec, 20.07.2015.

**Z A P I S N I K**

**sa 17. sjednice Općinskog vijeća Općine Vidovec, održane dana 20. srpnja 2015. godine, ( ponedjeljak ) u prostorijama Općine Vidovec**

**Sjednica je započela u 19,00 sati.**

Predsjednik Općinskog vijeća Općine Vidovec Zdravko Pizek otvorio je 17. sjednicu Općinskog vijeća Općine Vidovec, pozdravio je sve članove Općinskog vijeća, načelnika Općine Vidovec Brunu Hranić, zamjenicu načelnika Dubravku Rog, predstavnike DVD-a Tužno, djelatnice Jedinstvenog upravnog odjela Općine Vidovec, osobe na stručnom osposobljavanju i predstavnice medija.

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Zdravko Pizek utvrdio je da je sjednici prisutno 11 članova od izabranih 15 članova Općinskog vijeća Općine Vidovec te konstatirao da kvorum postoji i može se nastaviti sa daljnjim tijekom sjednice Općinskog vijeća te da će sve donijete odluke biti pravovaljane.

**PRISUTNI ČLANOVI OPĆINSKOG VIJEĆA** :

Sanja Pomper, Martina Bistrović, Zdravko Pizek, Ivan Kliček, Ivan Benček, Dubravko Zavrtnik, Marijo Serini, Srećko Županić, Krunoslav Puček, Ivan Kušćar, Ivica Papec, Hrvoje Hosni, Nikola Pozder

**SJEDNICI NISU PRISUSTVOVALI ČLANOVI OPĆINSKOG VIJEĆA** : Nadica Cafuk, Damir Hosni

**PREDSJEDATELJ** : Zdravko Pizek

**OSTALI PRISUTNI** :

Općinski načelnik Bruno Hranić, zamjenica načelnika Dubravka Rog, pročelnica JUO Općine Vidovec Petra Rogina, osobe na stručnom osposobljavanju Nikolina Koščak i Emina Ljubek, novinarka Radija Megaton Nikolina Jureković-Novoselec, novinarka iz Varaždinskih vijesti Ivana Dreven i predstavnici DVD-a Tužno Miljenko Biškup, Mario Hosni, Dalibor Hajsok, Marinko Kralj, Davor Grđan, Stjepan Dumbović i Miroslav Biškup.

**USVAJANJE ZAPISNIKA SA 16. SJEDNICE OPĆINSKOG VIJEĆA OPĆINE VIDOVEC održane dana 01. lipnja 2015. godine.**

Predsjednik Općinskog vijeća Zdravko Pizek :

„Prije otvaranja sjednice, dobili ste svi zapisnik sa prethodne sjednice pa Vas molim da li netko ima dopunu, zamjerku ili nešto drugo da se nadopuni ili da dajemo to na glasovanje, otvaram raspravu. Ako nema zatvaram raspravu, dajem zapisnik na glasovanje, molim da se izjasnite dizanjem ruku“.

Tko je za :11 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik sa 16. sjednice Općinskog vijeća Općine Vidovec usvojeni jednoglasno sa 11 glasova od 11 prisutnih članova Općinskog vijeća.**

**UTVRĐIVANJE DNEVNOG REDA ZA 17. SJEDNICU OPĆINSKOG VIJEĆA OPĆINE VIDOVEC**

Predsjednik Općinskog vijeća Zdravko Pizek:

„Otvaram 17. sjednicu Općinskog vijeća Općine Vidovec i predlažem slijedeći :

**D N E V N I R E D**

1. Razmatranje problematike vezane uz davanje vatrogasnog doma u Tužnom Dobrovoljnom vatrogasnom društvu Tužno,
2. Izvještaj o radu općinskog načelnika za razdoblje od 01. siječnja do 30. lipnja 2015. godine,
3. Polugodišnji izvještaj o izvršenju Proračuna Općine Vidovec za razdoblje od 01. siječnja do 30. lipnja 2015. godine,
4. Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01.2014. do 31.12.2014. godine,
5. Prijedlog Odluke o koeficijentima za obračun plaće službenika i namještenika u Jedinstvenom upravnom odjelu Općine Vidovec,
6. Razno.

Predsjednik Općinskog vijeća Zdravko Pizek:

„Molim Vas da li ima netko kakvu dopunu dnevnog reda, ako nema dajem na glasovanje, tko je za takav dnevni red“

Tko je za :11 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek:**

**„Konstatiram jednoglasno, molim da uđe u zapisnik da je dnevni red za 17. sjednicu Općinskog vijeća Općine Vidovec usvojeni jednoglasno sa 11 glasova od 11 prisutnih članova Općinskog vijeća“.**

**Točka 1.**

**Razmatranje problematike vezane uz davanje vatrogasnog doma u Tužnom**

**Dobrovoljnom vatrogasnom društvu Tužno**

Predsjednik Općinskog vijeća Zdravko Pizek:

„Prelazimo na prvu točku kako bi predstavnici iz DVD-a mogli napustiti sjednicu, znači razmatranje problematike vezane uz davanje vatrogasnog doma u Tužnom Dobrovoljnom vatrogasnom društvu Tužno“

Načelnik Bruno Hranić:

„Sve vas lijepo pozdravljam, pozdravljam sve članove Upravnog odbora DVD-a Tužno, već smo o tome razgovarali, upoznati ste sa cijelom situacijom oko imovinsko pravog stanja doma gdje je DVD upisani i taj dom zadnjih godina vodio se na DVD Tužno.

Općina Vidovec je njime upravljala, kompletno podmirivala režije, vršila investicijsko održavanje i kompletno opremila dom.

Moj prijedlog je bio, a kako je Vijeće i prihvatilo da se formalizira pravno stanje doma i da se dom preda u posjed DVD-u Tužno.

Sa predsjednikom DVD-a sam razgovarao o prijedlozima koji su bili i na Vijeću i koliko imam informaciju Upravni odbor nije bio suglasan sa prijedlogom koji sam predložio znači da im se da kompletno na upravljanje, da sve Udruge s područja općine Vidovec ne plaćaju najam nego samo režije kada koriste taj dom, a Općina Vidovec da koristi taj dom i da ne plaća ni najam ni režije budući je investicijski uložila u taj dom velika sredstva i financira njihove aktivnosti što nam je po zakonu obaveza. Oni su se kao Upravni odbor složili sa time da bi preuzeli taj dom.

Stoga predlažem da zajedno sa svim vijećnicima, pogotovo sa vijećnicima iz Tužna i članovima Upravnog odbora DVD-a Tužno probamo dogovoriti način preuzimanja odnosno način korištenja ubuduće doma. Trenutno je u tijeku postupak legalizacije pa predlažem da vidimo kakav je stav Upravnog odbora DVD-a Tužno “.

*Predsjednik Općinskog vijeća Zdravko Pizek:*

*„Konstatiram da su pristigla još dva člana Općinskog vijeća u 19 sati i 5 min te da je trenutno na sjednici prisutno ukupno 13 članova Općinskog vijeća“*

Predsjednik DVD-a Tužno Stjepan Dumbović:

„Prije svega pozdravljam sve prisutne i zahvaljujem se na pozivu i prilici da prisustvujemo sjednici Općinskog vijeća. Kontaktirani smo u vezi toga i želja nam je članove Vijeća upoznati sa kompletnom problematikom koja uopće postoji, objasniti stanje koje je bilo do sada, o tome s čime se ne slažemo, te o spornom članku 3. Sporazuma koji je sklopljen 1994. godine između Upravnog odbora prije nas i Mjesnom zajednicom kojim je definirano korištenje doma na način da DVD zadrži neke prostorije za garažu, spremište vatrogasnog vozila te za kancelariju i da prema potrebi ima mogućnost korištenja doma ili sale za potrebe skupština ili događaja tijekom godine. Stanje koje je bilo do sada je nama sasvim odgovaralo, mi smo zadržali potpisano sporazumom, a Općina Vidovec je to inicirala.

Imali smo sastanak i naš prijedlog, prijedlog Upravnog odbora je precizirati članak 3. prijedloga Sporazuma, naravno da će Općina koristiti dom da će imati prednost, kao i svaka udruga ali ono što se potroši voda plin struja to se mora podmiriti. Mi smo spremni i voljni preuzeti teret vatrogasnog doma na sebe, ali iza nekog ne možemo plaćati režije.

Ne radi se o ničem drugom nego da se taj članak izmijeni jer ne možemo tu odgovornost plaćanja režija iza nekog uzeti na sebe, samo to je sporno. Jasno je da će svi ostali građani korisnici morati plaćati nekakvu naknadu i morati će se napraviti nekakav fond iz kojeg će se taj dom održavati“

Načelnik Bruno Hranić nadovezao se pojašnjenjem na izlaganje predsjednika DVD-a Tužno.

Predsjednik Općinskog vijeća Zdravko Pizek:

„Hvala načelniku, otvaram dalje raspravu gospodo Vijećnici da čujemo Vaše mišljenje“

U raspravi sudjelovali su članovi Vijeća : Nikola Pozder, Krunoslav Puček, načelnik Bruno Hranić i zamjenica načelnika Dubravka Rog

Predsjednik DVD-a Tužno Stjepan Dumbović :

„Predlažem da se preformulira i precizira članak 3. Sporazuma, da se definira korištenje doma, nije sporno da smo mi spremni iznajmiti dom svim udrugama bez naknade za korištenje, jedno je naknada, a drugo su troškovi vode plina i struje onoga što se potrošilo, tko će to plaćati, mi smo isto udruga kao i druge Udruge“

U daljnju raspravu uključili su se član Vijeća Ivica Papec, načelnik Bruno Hranić, predstavnik DVD-a Tužno Miljenko Biškup i predsjednik DVD-a Tužno Stjepan Dumbović, članica Vijeća Sanja Pomper, predsjednik Vijeća Zdravko Pizek te načelnik Bruno Hranić

Član Općinskog vijeća Dubravko Zavrtnik:

„Predlažem da se zajednički dogovori, sastavi i potpiše neki kvalitetan sporazum na dobrobit svih, uz to da ti domovi trebaju imati nekoga tko će to voditi, dali DVD, komunalni redar, domar ili netko drugi tko će brinuti o tome“

Predsjednik Općinskog vijeća Zdravko Pizek:

„Ako se slažete s prijedlogom da se sjedne i zajednički napiše jedan kvalitetan sporazum“

U raspravu ponovno su se uključili članovi Vijeća Marijo Serini, Sanja Pomper, načelnik Bruno Hranić i članica Vijeća Martina Bistrović

Načelnik Bruno Hranić:

„Predlažem napraviti jedan općeniti sporazum, mi ćemo napravi zapisnik o primopredaji doma, Vi kao vlasnici doma ćete svojom odlukom o iznajmljivanju doma odrediti da li ćete zaračunati korištenje doma Općini ili ne i koliko, a sa svakim najmoprimcem morati ćete sklopiti ugovor prema cjeniku i toj odluci“

Predsjednik DVD-a Stjepan Dumbović:

„Slažem se sa prijedlogom, mi ćemo pripremiti sporazum i nakon godišnjeg odmora možemo dogovoriti sastanak i utvrditi datum primopredaje“

*Nakon rasprave predstavnici DVD-a Tužno napustili su sjednicu Općinskog vijeća u 19 sati i 45 minuta.*

**Točka 2.**

**Izvještaj o radu općinskog načelnika**

**za razdoblje od 01. siječnja do 30. lipnja 2015. godine**

Izvještaj o radu općinskog načelnika za razdoblje od 01. siječnja do 30. lipnja 2015. godine podnio je načelnik Bruno Hranić, a zatim je Izvještaj u pismenom obliku podijeljen svim članovima Općinskog vijeća na sjednici.

Predsjednik Općinskog vijeća Zdravko Pizek:

„Otvaram raspravu“

Član Vijeća Ivan Kušćar:

„Evo ja bi samo kratko referirao, za mene kao vijećnika kao žitelja ove općine jedini rezultat uspješnosti je ono što vidimo na sebi da su se poboljšali uvjeti življenja, da imamo mogućnosti da ako postoje sredstva međunarodnih fondova bilo kojih da apliciramo i konačna bilanca koja je vidljiva, ja ću se odmah nadovezati na točku 2. i točku 3. sljedeću, u konačnom izvješću gdje nažalost mi opet imamo gubitak, ja sam već dosadan ali on se pretače već četiri, pet godina i tu ne vidim pomaka. Mi sad u nekoj ekološki terminologiji to bi bila prosta reprodukcija znači koliko imaš toliko potrošiš, koliko uspiješ sakupiti prireza, poreza, komunalne naknade, dodacima države, županije itd., to potrošiš i ništa više. Ja sa time nisam zadovoljan, stepenicu treba dići više. Komparacije radi, isto tako neki dan je bila sjednica s tim programom istim dnevnim redom u Općini Trnovec, struktura zaposlenih je nešto veća, međutim naslijedili su prije tri, četiri godine gubitak od 1.2oo.ooo,oo kuna, nije bitno tko je na vlasti, on je gubitak uspio sanirati, danas on ima plus 1.5oo.ooo,oo znači on je kroz tri godine uspio to sanirati i postaviti si još dodatni kredit, taj kredit dobio ga je od države, uopće ga ne zanima politička podloga čija je kakva je, on je uspio to namaknuti i to tražim od naše vlasti, ne ono što imaš da potrošiš podijeliš nego tražiti način da se postavi stepenica ljestvica više da se namaknu sredstva koja nam onda omogućavaju i daj bože nekih povoljnijih uvjeta vanjskih fondova, a i radi mira u kući radi svakog kredita, subvencija i bilo kojih projekata.

To je moja zamjerka odnosno kritika kako god, da se postavi da se traži više. Ne možemo i ne smijemo si dozvoliti stanje da se jedno te isto događa u financijskom dijelu, mi pomaka nemamo to su činjenice. Što se manje puni gubitak raste, mi ga ne saniramo, umjesto ne da ga saniramo nego da pronađemo modus i način da kroz druge vidove namaknemo sredstva“.

Predsjednik Općinskog vijeća Zdravko Pizek:

„Ako nema dalje, dajem na glasovanje tko je za takav Izvještaj“

Tko je za : 9 članova Vijeća

Tko je protiv : 0

Ima li suzdržanih : 4 člana Vijeća

**Predsjednik Općinskog vijeća Zdravko Pizek konstatirao je da je Izvještaj o radu općinskog načelnika za razdoblje od 01. siječnja do 30. lipnja 2015. godine usvojeni sa 9 glasova od 13 prisutnih članova Općinskog vijeća“.**

**Točka 3.**

**Polugodišnji izvještaj o izvršenju Proračuna Općine Vidovec**

**za razdoblje od 01. siječnja do 30. lipnja 2015. godine**

Predsjednik Općinskog vijeća Zdravko Pizek:

„Prelazimo na treću točku, pošto ste svi dobili materijal odmah otvaram raspravu“

Uvodno obrazlaganje o Polugodišnjem izvještaju o izvršenju Proračuna Općine Vidovec za razdoblje od 01. siječnja do 30. lipnja 2015. godine podnio je načelnik Bruno Hranić.

Predsjednik Općinskog vijeća Zdravko Pizek:

„Hvala lijepa načelniče, otvaram raspravu“

Član Vijeća Ivan Kušćar :

„Ja bi samo molio da ova moja diskusija od prije uđe u zapisnik da ostane neki trag“

U raspravu uključio se član Vijeća Dubravko Zavrtnik.

Predsjednik Općinskog vijeća Zdravko Pizek:

„Zahvaljujem gospodinu Dubravku, ima još netko, ako nema dajem na glasovanje takav Iizvještaj“

Tko je za :9 članova Vijeća

Tko je protiv : 0

Ima li suzdržanih : 4 člana Vijeća

**Predsjednik Općinskog vijeća Zdravko Pizek konstatirao je da je Polugodišnji izvještaj o izvršenju Proračuna Općine Vidovec za razdoblje od 01. siječnja do 30. lipnja 2015. godine usvojeni sa 9 glasova od 13 prisutnih članova Općinskog vijeća“.**

**Točka 4.**

**Godišnji izvještaj o izvršenju financijskog plana Dječjeg vrtića „Škrinjica“**

**za razdoblje od 01.01.2014. do 31.12.2014. godine**

Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01.2014.do 31.12.2014. godine obrazložila je predsjednica Upravnog vijeća Dječjeg vrtića „Škrinjica“ Martina Bistrović.

Predsjednik Općinskog vijeća Zdravko Pizek:

„Hvala lijepa Martini, otvaram raspravu, ako nema tko je za takav Izvještaj“

Tko je za :13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je Godišnji izvještaj o izvršenju financijskog plana Dječjeg vrtića „Škrinjica“ za razdoblje 01.01.2014. do 31.12.2014. godine usvojeni jednoglasno sa 13 glasova od 13 prisutnih članova Općinskog vijeća.**

**Točka 5.**

**Prijedlog Odluke o koeficijentima za obračun plaće službenika i namještenika**

**u Jedinstvenom upravnom odjelu Općine Vidovec**

Predsjednik Općinskog vijeća Zdravko Pizek:

„Prelazimo na točku pet koja glasi prijedlog Odluke o koeficijentima za obračun plaće službenika i namještenika u Jedinstvenom upravnom odjelu Općine Vidovec pa molim načelnika za objašnjenje“

Načelnik Bruno Hranić:

„Zaprimili ste prijedlog Odluke, zapravo radi se o sistematizaciji radnih mjesta, vidite da tu ima nekih novih radnih mjesta prvenstveno radi zamjena za porodiljino.

Trenutno u Općini imamo jednu trudnicu na porodiljinom, jedna odlazi u devetom mjesecu, a neke se spremaju i problem je sa zamjenom tih ljudi tako da moramo definirati radna mjesta za zamjenu.

Što se tiče plaća stalno zaposlenih, postojeće plaće ostaju sve iste ne mijenja se ništa, osim za pročelnicu Petru predlažem da se plaća poveća obzirom na obujam poslova pročelnika i mislim da se mora napraviti neka razlika između pročelnika i ostalih djelatnika.

U raspravu uključili su se članovi Vijeća Ivan Kušćar, Dubravko Zavrtnik, Nikola Pozder, Srećko Županić i načelnik Bruno Hranić.

Predsjednik Općinskog vijeća Zdravko Pizek:

„Tko je za takav prijedlog“

Tko je za :13 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je prijedlog Odluke o koeficijentima za obračun plaće službenika i namještenika u Jedinstvenom upravnom odjelu Općine Vidovec usvojen jednoglasno sa 13 glasova od 13 prisutnih članova Općinskog vijeća.**

**Točka 6.**

**Razno**

Načelnik Bruno Hranić :

„Planirali smo projekt asfaltiranja i uređenja nerazvrstanih cesta, imamo potpisani ugovor, vrijednost radova oko 1,100.000,00 kuna, jedan dio sredstava smo dobili od strane Ministarstva, projekt je pri kraju, imamo još asfaltiranje nove ulice koju smo zapravo već započeli, Ulicu Hrvatskih branitelja. Završetak projekta je cesta sa spojem od groblja do naselja Cargovec, da se asfaltira. U međuvremenu u realizaciji tog projekta, a na osnovu javne nabave koja je bila provedena, pojavili su se dodatni radovi u ulicu Vinogradskoj u Tužnom gdje troškovnikom nisu bile predviđene asfaltne mulde, a znate da tamo dolazi do velikog slijevanja vode i tu su napravljeni dodatni radovi i troškovi iznose oko 18.000,00 kn sa PDV-om.

Što se tiče ulice Hrvatskih branitelja mi smo kad raspisivanja natječaja išli širinom 3 metara.

S obzirom da se radi o novootvorenoj ulici išli smo u ishođenje građevinske dozvole i izradu projekta međutim prema novim propisima građevinske dozvole ulica mora biti 5metara širine i tu se pojavila razlika za platiti u visini od 43.914,15 kuna.

Stoga predlažem da se potpiše aneks ugovoru i za ovih 18.000.00 kuna i za 43.914,15 kuna da bi se mogao završiti taj projekt“

Predsjednik Općinskog vijeća Zdravko Pizek:

„Otvaram raspravu“

U raspravi sudjelovali su članovi Vijeća : Nikola Pozder, Ivan Kušćar i načelnik Bruno Hranić

Predsjednik Općinskog vijeća Zdravko Pizek:

„Čuli ste prijedlog, tko je za takav prijedlog da se potpiše aneks“

Tko je za : 13 članova Vijeća

Tko je protiv: 0

Ima li suzdržanih: 0

Predsjednik Općinskog vijeća Zdravko Pizek:

„Konstatiram jednoglasno“

Načelnik Bruno Hranić:

„Imamo gostovanje meksičkog orkestra pa Vas pozivam na koncert u sportskoj dvorani Osnovne škole Vidovec s početkom u 20,00 sati“

Član Vijeća Srećko Županić:

„Što je sa vranama, mislim da je sada zakonski vrijeme da se može postupati“

Načelnik Bruno Hranić:

„Naša nova zakonska obaveza je napraviti plan raspolaganja divljačima, izrađuje ga ovlaštena firma i stoji oko 12.ooo,oo kuna. Da bi mogli krenuti u rješavanje problema sa vranama moramo najprije imati takav program“

U raspravi sudjelovali su : zamjenica Dubravka Rog, članovi Vijeća Ivan Kušćar, Srećko Županić i načelnik Bruno Hranić

Član Vijeća Nikola Pozder:

„Ja imam prijedlog ako će se natrag rušiti gnijezda da me netko kontaktira može se srediti puno niža cijena kod druge osobe nego se plaća Javna vatrogasna postrojba sa potpuno istom spremom“

Predsjednik Općinskog vijeća Zdravko Pizek zatvorio je raspravu u 20 sati i 30 minuta.

Općinsko vijeće Općine Vidovec

Predsjednik

Zdravko Pizek

Zapisničarka

Andreja Peharda